《太子洗马童公内方扈跸谒陵有命辄作》
明代·卢楠

春日曜阳景，荣华何郁郁。峥嵘繁卉菲，葳蕤紫薇簇。

禁光信清遐，兰寮亲直宿。我君感雨露，禋荐信非渎。

龙章翔玉玺，凤仪戒黄屋。流云满灵旂，焱风夹飞毂。

鸣銮发春渚，回旌陟山麓。白日丽兰皋，晨光清𦶜隩。

极目眺神京，祥烟纷四矗。皇心亦阳泽，七陵发秀毓。

人神惬欢情，海岳拱清穆。圣孝烨重光，薰蒸浃九服。

岂云藐姑射，盘游饵羞恧。微臣谅薄劣，揄扬惭尺牍。

愿陈驽马姿，清飙侍坤轴。

作者简介：大名府浚县人，字少楩，一字子木。国子监生。才高，好使酒骂座。工古文，不喜为八股，故屡试不利。负才忤知县，被诬杀人，系狱数年。谢榛为奔走京师诉冤，及知县易人，始获平反。终以积习难改，落魄卒。有《蠛蠓集》。